ând a intrat pe poarta liceului, după două săptămâni, toată lumea o arăta cu degetul. O strigau „degețica”. «Aia e curva care a făcut pozele!»

Au zis că a stat acasă în săptămânile alea ca să facă avort. „Că s-a dus la mănăstire și s-a futut cu trei. Că în mijlocul orașului e o fântână și că acolo i-a supt pula lu’ unu de față cu toată lumea. Unii băieți, virgini, se lăudau că au futut-o pe Alina”, îmi povestește o fostă colegă, într-o cafenea din apropierea Facultății de Sociologie, unde studiază acum.

„În clasa a noua, când vezi o poză cu o persoană dezbrăcată și apoi o vezi în viața reală, nu știi cum să contopești imaginile alea. Parcă un sfert ai fi vrut să faci și tu aia”, explică ea.

Am vorbit cu 13 colegi ai Alinei. Cu toții au contribuit la trauma ei.

„Tot orașul participa la chestia asta, fiind un oraș mic”, îmi spune la telefon altă fostă colegă, acum studentă la teatru. „Eu i-am spus unei prietene, prietena aia a zis altor prietene, și tot așa.”

„Bleah!”, răbufnește ea când o întreb de poze. „Le-am văzut, m-am scârbit, și apoi, evident, am râs.”

Altă colegă a susținut-o la început pe Alina - o lua în brațe și o consola după fiecare rafală de jigniri. Dar când a văzut pozele și-a schimbat părerea: „A fost libera ei voință să le pună pe mail și să dea parola cui i-a dat-o”. Tânăra, care lucrează acum la o bancă, mi-a spus că are în continuare în laptop imaginile cu pornografie infantilă.

Fetele care s-au distrat cu pozele au devenit apoi îngrijorate că scandalul le afectează reputația. „Eram văzute curvele liceului. Și nu ne-a convenit”, îmi explică studenta la teatru.

„Nu voiau să se concentreze atenția asupra lor și cred că d-asta răspândeau vorbe, să nu fie ele judecate pentru anumite chestii”, spune Eugen, un coleg cu un an mai mare care venea în pauze special să facă mișto de Alina. „Nu consider că la 15 ani e ok să faci poze nud pentru bărbați, să te prostituezi, cum ar veni”, explică el.

Fetele mai sărace sau venite de la țară erau considerate mai ușuratice. „La noi în liceu vin copii cu situație financiară mai bună. Eram priviți ca elită, priveam totul de sus, nu ne ajungea nimeni la nas. Nu aveam resentimente”, explică Eugen. „Noi consideram că făcea chestia asta pentru bani. Știam că n-are o situație financiară foarte bună, cum o aveam noi.”

Mai mulți colegi mi-au spus că au primit pozele Alinei de la cea mai bogată fată din clasă, despre care cred că sponsoriza școala. „Era foarte de treabă cu noi, prietenele ei, și se purta foarte jegos cu ăia care veneau de la țară.”

Alina crede că pozele au venit și ca răzbunare pentru o farsă pe care a făcut-o cu două zile înainte, când a intrat pe contul de Facebook al unei colege din gașca de fete mai înstărite și a postat pe profilul unui băiat o manea, ei fiind toți rockeri.